**Mesto Vrútky**

 Predkladacia správa

*Určené: na zasadnutie Mestského zastupiteľstva vo Vrútkach dňa 22.06.2021.*

**Názov materiálu: „**Petícia proti umiestneniu lodného kontajnera a podobných nadzemných stavieb na parcele Hájov, historicky významného územia Dolných Vrútok (Vrútky nábrežie Váhu, Dolná Kružná).“

**Materiál obsahuje:** - predkladacia správa

* dôvodová správa
* zápis z pracovného stretnutia dňa 3.6.2021

***Návrh na* uznesenie :**

**Mestské zastupiteľstvo vo Vrútkach**

1. **prerokovalo**

* petíciu proti umiestneniu lodného kontajnera a podobných nadzemných stavieb na parcele Hájov, historicky významného územia Dolných Vrútok (Vrútky nábrežie Váhu, Dolná Kružná) z dňa 12.5.2021

**II schvaľuje**

* umiestnenie lodenice na pozemku parc. č. KNE 1805, kat. úz. Vrútky, na navrhovanom mieste pri pohostinstve „Šanghaj“ v zmysle dohody zástupcov petície a členov vodáckeho klubu.

**Spracoval: Ing. Mgr. Anna Sviteková, prednostka MsÚ**

**Predkladá: Ing. Mgr. Anna Sviteková, prednostka MsÚ**

Vo Vrútkach, 21.06.2021

...................................................

podpis predkladateľa

**Dôvodová správa**

Mestské zastupiteľstvo vo Vrútkach na svojom zasadnutí dňa 23.2.2021 uznesením č. 6/2021, schválilo prenájom majetku mesta, a to pozemku - časť p. č. KN register „E“ 1805, zastavaná plocha a nádvorie o výmere cca 494 m2, zapísaného na liste vlastníctva č. 1141 na Okresnom úrade, katastrálnom odbore, nachádzajúceho sa v katastrálnom území Vrútky, v zastavanom území města pre Občianske združenie vodácky klub Lodenica Štrky za účelom činnosti vodáckeho klubu a zriadenia lodenice. Na základe predmetného uznesenia hodlal vodácky klub umiestniť lodenicu v lokalite Hájov, ktorú v súčasnosti využívajú miestni obyvatelia na komunitné a voľnočasové aktivity. Svoj nesúhlas prejavili 12.5.2021 predložením petície adresovanej mestskému zastupiteľstvu. Pred rokovaním mestského zastupiteľstva sa z iniciatívy primátora mesta uskutočnilo dňa 3.6.2021 prerokovanie petície za účasti zástupcov petície a zástupcu vodáckeho klubu, ktorému predchádzala miestna obhliadka predmetnej lokality. Na tomto stretnutí zástupcovia petície navrhli vodáckemu klubu umiestnenie lodenice v lokalite pri pohostinstve Šanghaj, s čím vodácky klub následne (16.6.2021) súhlasil formou zaslania stanoviska výkonného výboru OZ Vodácky klub Lodenica Štrky.

**Pracovné stretnutie k prerokovaniu petície proti umiestneniu lodného kontajnera a podobných nadzemných stavieb na parcele Hájov, Dolné Vrútky**

**Zápis z rokovania**

Miesto: MsÚ Vrútky, Námestie S. Zachara 4, kancelária primátora

Čas: 3.6.2021 o 15:00 hod.

Zapísal: Mgr. Zacharides

Prítomní: viď prezenčná listina

***Zápis:***

Predmetom stretnutia bolo prerokovanie obsahu predloženej petície, ktorá bola na MsÚ Vrútky predložená p. Marianom Jenčíkom, osobou určenou pre styk s orgánom verejnej moci, dňa 12. 5. 2021. Znenie petície je nasledovné: „*My dolupodpísaní občania žiadame obecné zastupiteľstvo, aby neumožnilo umiestnenie lodného kontajnera v priestoroch novovzniknutého parku v časti Hájov. Park vznikol na základe iniciatívy občanov žijúcich v blízkosti, náklady znášala súkromná osoba. Účelom parku bolo vytvoriť priestor pre deti a stretávanie sa susedov .*“ Petíciu podpísalo 180 osôb.

Rokovaniu predchádzalo stretnutie signatárov petície s primátorom mesta Mgr. Branislavom Zacharidesom, prednostkou mestského úradu Ing. Mgr. Annou Svitekovou a zástupcom OZ vodácky klub Lodenica Štrky Mgr. Ľubošom Gottwaldom na mieste plánovanej lokalizácie lodenice, ktoré sa konalo dňa 18. 5. 2021.

Na rokovanie predložili p. Jenčík a Ťaptík návrh na umiestnenie lodenice v blízkosti pohostinstva Šanghaj, čo je prerokované aj s jeho prevádzkovateľom p. Kanasom. Lokalizáciu zdôvodnili tým, že v danom mieste by sa eliminoval problém s parkujúcimi autami a voči tomuto miestu nemamietajú ani miestni obyvatelia. Prevádzkovateľ pohostinstva by bol ochotný poskytnúť vodákom v prípade potreby občerstvenie, či sprístupniť toaletu. Lokalita takmer nebola zaplavená ani v čase zvýšeného toku rieky dňa 18. 5 . 2021.

Mgr. Gottwald predložil návrh na lokalizáciu kontajnera na lode resp. dolnej lodenice v blízkosti miesta, ktoré dnes využívajú vodáci a priaznivci raftingu, ktoré odôvodnil vhodným prístupom k vode aj výstupom z vody spojeným s vyťahovaním člnov. Uviedol, že lodenica ako taká bude situovaná inde, pričom v predmetnej lokalite by bol iba kontajner na uskladnenie člnov. Signatári petície k návrhu Mgr. Gottwalda uviedli, že pravdepodobne by sa stretol s odporom obyvateľov z danej lokality, ktorí už dnes sú vystavení negatívnym dopadom jej využívania vodákmi a priaznivcami raftingu. Mgr. Gottwald k návrhu signatárov uviedol, že tento potrebuje prerokovať s členmi vodáckeho klubu.

***Záver***:

* Účastníci rokovania sa dohodli, že návrh lokalizácie vodáckeho objektu v blízkosti pohostinstva Šanghaj, ktorý predložili signatári petície, prerokuje Mgr. Gottwald s ostatnými členmi vodáckeho klubu, pričom ako orientačný termín bol stanovený dátum rokovania komisie **finančnej, správy majetku, výstavby, územného rozvoja a životného prostredia, t.j. do stredy 9.6.2021.**
* **Následne bude petícia aj s návrhom riešenia predmetom prerokovania mestského zastupiteľstva, ktoré sa bude konať 22.6.2021.**